b'\n_START_ARTICLE_\nDrago Bajt\n_START_SECTION_\n\xc5\xbdivljenje\n_START_PARAGRAPH_\nBajt izhaja iz Rovt v Sel\xc5\xa1ki dolini. V letih 1958\xe2\x80\x931962 je obiskoval gimnazijo v \xc5\xa0kofji Loki, nato je \xc5\xa1olanje nadaljeval na ljubljanski Filozofski fakulteti, kjer je leta 1971 uspe\xc5\xa1no diplomiral iz primerjalne knji\xc5\xbeevnosti, 1974 pa \xc5\xa1e iz rusistike. Na Radiu Ljubljana je bil 11 let zaposlen v kulturno-literarnem uredni\xc5\xa1tvu (1977-88), nato pa do 1995 urednik knji\xc5\xbenega programa pri Tehni\xc5\xa1ki zalo\xc5\xbebi Slovenije. Naslednje leto se je zaposlil pri zalo\xc5\xbebi Mladinske knjige kot urednik za leksikografijo in to slu\xc5\xbebo opravljal do leta 2004, nato je bil do upokojitve 2008 urednik pri zalo\xc5\xbebi Nova revija.\n_START_SECTION_\nStrokovna podro\xc4\x8dja\n_START_PARAGRAPH_\nDejaven je pri Dru\xc5\xa1tvu slovenskih knji\xc5\xbeevnih prevajalcev, Novi reviji (od leta 1982 izvr\xc5\xa1ni urednik), Dru\xc5\xa1tvu slovenskih pisateljev in Zdru\xc5\xbeenju avtorjev Slovenije (\xc4\x8dlan upravnega odbora). V letih 1982/83 pa je bil tudi \xc4\x8dlan Jezikovnega razsodi\xc5\xa1\xc4\x8da. Med drugim je bil tudi prvi predsednik ZAMP (1995-98). Dejavno se vklju\xc4\x8duje v aktualno socialno-politi\xc4\x8dno dogajanje, o \xc4\x8demer pri\xc4\x8dajo njegovi podpisi pod razli\xc4\x8dnimi javnimi pobudami, kot sta npr. pobuda Zbor za Ljubljano in Pobuda za pravilno javno ozna\xc4\x8dbo zgodovinskih spomenikov v de\xc5\xbeeli Koro\xc5\xa1ki. Najve\xc4\x8d prevaja iz ru\xc5\xa1\xc4\x8dine, pa tudi iz hrva\xc5\xa1ke (Mato\xc5\xa1, Sekuli\xc4\x87, Rai\xc4\x8dkovi\xc4\x87, Raki\xc4\x87 in Gudelj), in sodobne slova\xc5\xa1ke proze in poezije. Kot esejist je pisal o sodobni ruski knji\xc5\xbeevnosti od simbolizma do postmodernizma (antologije, spremne \xc5\xa1tudije), s sodobno slovensko knji\xc5\xbeevnostjo, predvsem prozo mlade generacije, in znanstveno fantastiko, s prevajalsko teorijo in zgodovino in ugankarstvom, zadnje \xc4\x8dase pa se poglablja predvsem v literarno prakseologijo in leksikografijo. Pripravil je izbore ruske proze, ki so iz\xc5\xa1li v zbirki Kondor, nekaj knjig znanstvene fantastike, nekaj del Vladimirja Bartola in v antologijo slovenske poezije Son\xc4\x8dnice poldneva (skupaj s Petrom Kol\xc5\xa1kom, 1993). Je tudi urednik zbranih del Mirana Jarca (1-3, 2012-15) in Bo\xc5\xbea Vodu\xc5\xa1ka (1-2, 2017, 2019).\n_START_SECTION_\nNagrade\n_START_PARAGRAPH_\nBajt je dobitnik Sovretove nagrade (1979), \xc5\xbdupan\xc4\x8di\xc4\x8deve nagrade (1985) in nagrade Pre\xc5\xa1ernovega sklada (1991).'